b'\n_START_ARTICLE_\n4. armada (NOVJ)\n_START_SECTION_\nZgodovina\n_START_PARAGRAPH_\nZa komandanta je bil imenovan generallajtnant Petar Drap\xc5\xa1in, politi\xc4\x8dni komisar ppolkovnik Bo\xc5\xa1ko \xc5\xa0iljegovi\xc4\x87, na\xc4\x8delnik \xc5\xa1taba polkovnik Pavle Jak\xc5\xa1i\xc4\x87. Armada je nastala s preureditvijo 8. korpusa (4. divizije in 4 samostojne brigade) in se nato krepila z vklju\xc4\x8ditvijo novih enot (dveh divizij 4. korpusa, dveh divizij 11. korpusa in ene divizije 2. korpusa), v operativni zvezi z njo sta bila tudi slovenski 7. korpus in komanda severnega Jadrana. V sklepnih bojih za osvoboditev Jugoslavije je opravila tri velike operacije: li\xc5\xa1koprimorsko (20. marec - 15. april), re\xc5\xa1ko bitko (16. april - 7. maj) in tr\xc5\xbea\xc5\xa1ko operacijo (29. april - 3. maj). V njih je uni\xc4\x8dila nem\xc5\xa1ki 15. gorski korpus in uni\xc4\x8dila oziroma zajela 97. korpus ter osvobodila Liko, Hrvatsko primorje, Gorski kotar, Istro, del Slovenskega primorja in Trst z okolico. Skupaj z 9. korpusom in 43. istrsko divizijo je osvobajala slovensko ozemlje, ki je po 1. svetovni vojni pri\xc5\xa1lo pod Italijo. Njen motorizirani odred je prispel celo v osrednji del Koro\xc5\xa1ke, 29. hercegovska divizija pa je sodelovala tudi pri osvoboditvi obmo\xc4\x8dja med Postojno in Ljubljano.'